Í desember jókst greiðslukortavelta Íslendinga talsvert , eða um 5,7% að raunvirði milli ára . Vöxtur kortaveltu á fjórða ársfjórðungi varð því meiri en á fyrri fjórðungum árs . 15. janúar 2020 | Hagfræðideild Velta innlendra greiðslukorta jókst um 5,7% að raunvirði milli ára í desember . Velta tengd verslun og þjónustu innanlands jókst um 5,1% milli ára miðað við fast verðlag og 8,6% í viðskiptum erlendis miðað við fast gengi . Ekkert lát virðist því hafa verið á verslunargleði landsmanna yfir hátíðirnar , þvert á móti var hún meiri en á fyrra ári . Líkt og í síðasta mánuði , vekur athygli að kortavelta erlendis jókst á sama tíma og utanlandsferðum fækkaði . Utanlandsferðir Íslendinga voru 12% færri í desember samanborið við desembermánuð árið áður , en þrátt fyrir það jókst kortavelta umtalsvert miðað við fast gengi . Aukningin hefur raunar ekki verið meiri síðan í apríl á þessu ári þegar veltan jókst um 9% milli ára . Í þeim mánuði voru utanlandsferðir landsmanna býsna margar sökum páskaleyfis . Líkleg skýring á aukningunni nú gæti verið aukin verslun landsmanna í gegnum erlendar netverslanir fyrir jólin . Kortavelta jókst alls að raunvirði um 3,3% milli ára á fjórða ársfjórðungi . Það er talsvert meiri vöxtur en á fyrri fjórðungum ársins þegar vöxtur mældist á bilinu 0,3 - 1,6% milli ára . Aukin kortavelta á fjórða ársfjórðungi er ef til vill vísbending um kraftmeiri vöxt einkaneyslu á síðari hluta árs . Líkt og við greindum frá í síðasta mánuði jókst einkaneysla nokkuð meira á þriðja ársfjórðungi en á öðrum , og eru gögn um kortaveltu á þeim fjórða vísbending um að einkaneysla gæti hafa aukist enn frekar . Innihald og form þeirra greininga sem birtast hér er unnið af starfsmönnum Hagfræðideildar Landsbankans hf. og byggist á aðgengilegum opinberum upplýsingum á þeim tíma sem þær voru unnar . Mat á þeim upplýsingum endurspeglar skoðanir starfsmanna Hagfræðideildar Landsbankans á þeim degi þegar þær voru dagsettar , en þær geta breyst án fyrirvara .